ΓΡΑΠΤΗ ΕΡΩΤΗΣΗ E-2976/97 υποβολή: Joaquνn Sisσ Cruellas (PPE) προς την Επιτροπή (17 Σεπτεμβρίου 1997)

Θέμα: Υγεία των αγροτών

Οι άνδρες και οι γυναίκες που εεργάζονται στην ευρωπαϊκή ύπαιθρο είναι εκτεθειμένοι σε ένα μεγάλο αριθμό ασθενειών που σχετίζονται με την εργασία τους. Μια από τις πιό διαδεδομένες επαγγελματικές ασθένειες στην ύπαιθρο είναι η βρουκέλλωση, γνωστή και ως Μελιταίος πυρετός, η οποία μεταδίδεται δια της επαφής, από τον αέρα ή από την κατανάλωση γαλακτοκομικών προϊόντων που προέρχονται από μολυσμένα ζώα. Υπάρχουν και άλλες λοιμώδεις νόσοι, όπως η φυματίωση που μεταδίδεται από το γάλα των μολυσμένων αγελάδων και ο άνθρακας, καθώς και ορισμένες που οφείλονται σε παράσιτα, στις οποίες θα πρέπει να προστεθεί το δάγκωμα από ζώα και το τσίμπημα από έντομα. Επιπλέον, η χρήση υποτυπωδών εργαλείων (κινητήρες, θεριστικές μηχανές κ.λπ.) προκαλεί κραδασμούς οι οποίοι, όταν το σώμα τους υφίσταται κατά τρόπο έντονο και συνεχή, μπορούν να προκαλέσουν σοβαρές βλάβες στους μυς και τα οστά. Ακόμη, η παρατεταμένη έκθεση στην ηλιακή ακτινοβολία και οι χημικοί παράγοντες προκαλούν την εμφάνιση προβλημάτων κυρίως στο δέρμα. Τέλος, δεν θα πρέπει να ξεχνάμε το υψηλό επίπεδο του άγχους που πιέζει κυρίως τις γυναίκες της υπαίθρου οι οποίες, συχνά,. πέρα από την ενασχόληση με τις αγροτικές δραστηριότητες, τα οικιακά και την ανατροφή των παιδιών, εργάζονται και έξω από την αγροτική εκμετάλλευση.

Λαμβάνοντας υπόψη ότι, χωρίς αμφιβολία, είναι απαραίτητο να εξετασθεί σε βάθος η πραγματοποίηση εκστρατειών πρόληψης για την ελαχιστοποίηση και την πρόληψη, στο μέτρο του δυνατού, της διάδοσης των ασθενειών αυτών μεταξύ των αγροτών, θα μπορούσε η Επιτροπή να αναφέρει εάν υπάρχουν κοινοτικές δράσεις με στόχο τον περιορισσμό και την τελική διόρθωση της κατάστασης αυτής;

Aπάντηση του κ. Flynn εξ ονόματος της Επιτροπής (10 Νοεμβρίου 1997)

Η Επιτροπή έχει πλήρη γνώση των επαγγελματικών κινδύνων τους οποίους διατρέχουν οι εργαζόμενοι στον αγροτικό τομέα.

Σήμερα υπάρχει ένα ευρύτατο νομοθετικό σώμα σε θέματα προστασίας της ασφάλειας και της υγείας των εργαζομένων, συμπεριλαμβανομένων των αγροτών. Η οδηγία 89/391/ΕΟΚ, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων στο χώρο εργασίας ((ΕΕ L 183, της 29.6.1989 )), εφαρμόζεται σε όλους τους τομείς δραστηριοτήτων, συμπεριλαμβανομένου και του αγροτικού τομέα. Επίσης, η οδηγία 90/679/ΕΟΚ, σχετικά με την προστασία των εργαζομένων από κινδύνους που διατρέχουν λόγω της έκθεσής τους σε βιολογικούς παράγοντες κατά την εργασία ((ΕΕ L 374, της 31.12.1990 )) (όπως τροποποιήθηκε από την οδηγία 93/88/ΕΟΚ ((ΕΕ L 268 της 29.10.1993 )) και τελευταία από την οδηγία 95/30/ΕΟΚ ((ΕΕ L 155 της 6.7.1995 ))) προβλέπει τα μέτρα που εφαρμόζονται στις δραστηριότητες εκείνες κατά τις οποίες οι εργαζόμενοι, λόγω της επαγγελματικής τους δραστηριότητας, εκτίθενται ή διατρέχουν τον κίνδυνο έκθεσης σε βιολογικούς παράγοντες, όπως αυτοί που αναφέρονται στο κείμενο της ερώτησης.

Η σύσταση 90/326/ΕΟΚ της Επιτροπής σχετικά με τη θέσπιση ευρωπαϊκού καταλόγου των επαγγελματικών ασθενειών ((ΕΕ L 160 της 26.6.1990 )) που απευθύνεται στα κράτη μέλη, περιλαμβάνει πολλές ασθένειες τις οποίες αναφέρει το αξιότιμο μέλος του Κοινοβουλίου, όπως η βρουκέλλωση, η φυματίωση και οι λοιμώδεις ή παρασιτικές ασθένειες που μεταδίδονται στον άνθρωπο από τα ζώα ή τα πτώματα των ζώων.

Στο πλαίσιο του κοινοτικού προγράμματος στον τομέα της ασφάλειας, της υγιεινής και της υγείας στο χώρο εργασίας (1996-2000), η Επιτροπή, με τη βοήθεια πληροφοριών που της παρέχονται από τον Ευρωπαϊκό Οργανισμό για την Ασφάλεια και την Υγεία κατά την Εργασία, θα εξετάσει εάν πρέπει να προβλεφθούν και άλλα μέτρα στο μέλλον.